b'\n_START_ARTICLE_\nTechnische Universit\xc3\xa4t Bergakademie Freiberg\n_START_PARAGRAPH_\nTechnische Universit\xc3\xa4t Bergakademie Freiberg (TUBAF) er et universitet i byen Freiberg i Sachsen i Tyskland.\n_START_SECTION_\nHistorie\n_START_PARAGRAPH_\nBergakademiet i Freiberg ble grunnlagt i 1765 for \xc3\xa5 gi h\xc3\xb8gere utdanning i bergverksdrift, og er etter bergakademiene i Potos\xc3\xad, Bansk\xc3\xa1 \xc5\xa0tiavnica, Praha og Bergseminaret p\xc3\xa5 Kongsberg den femte eldste bergverksvitenskapelige institusjonen i verden og den eldste som forsatt eksisterer. En av grunnene for opprettelsen var at Sachsen etter nederlaget i sju\xc3\xa5rskrigen m\xc3\xa5tte \xc3\xb8ke metallproduksjonen for \xc3\xa5 kunne utrede p\xc3\xa5lagte krigsskadeerstatninger._NEWLINE_I 1899 fikk Bergakademiet status som teknisk h\xc3\xb8gskole._NEWLINE_Etter Tysklands gjenforening har Bergakademiet gjennomg\xc3\xa5tt en st\xc3\xb8rre omstrukturering og nyorientering. De siste \xc3\xa5ra har det bygd opp kompetanse p\xc3\xa5 halvlederteknologi og \xe2\x80\x93forskning, som i sin tur har f\xc3\xb8rt til industrielle nyetableringer p\xc3\xa5 omr\xc3\xa5det i Freiberg, blant annet Wacker Siltronic og Deutsche Solar. Universitetet har dertil oppn\xc3\xa5dd stadig st\xc3\xb8rre anseelse p\xc3\xa5 omr\xc3\xa5det milj\xc3\xb8vitenskap. I dag markedsf\xc3\xb8rer TUBAF seg som \xc2\xabuniversitetet for sluttede stoffkretsl\xc3\xb8p\xc2\xbb, og en moderne, \xc3\xb8kologisk h\xc3\xb8gskole._NEWLINE_Likevel er det f\xc3\xb8rst og fremst p\xc3\xa5 det geovitenskapelige omr\xc3\xa5det at Bergakademiet i Freiburg har internasjonalt ry. For eksempel kan TUBAF framvise verdens st\xc3\xb8rste samling av mineraler og bergarter. Fra 2008 skal samlinga stilles ut i nyinnretta lokaler i slottet Freudenstein, som eies av universitetet._NEWLINE_To grunnstoff er oppdaga ved Bergakadeiet: indium i 1863 og germanium i 1886.'